b"\n_START_ARTICLE_\nIeoh Ming Pei\n_START_SECTION_\n\xc5\xbdivljenje\n_START_PARAGRAPH_\nRojen je bil v Guangzhounu in odrastel je v Hong Kongu in \xc5\xa0anghaju. Leta 1935 se je preselil v ZDA; sprva je \xc5\xa1tudiral na Univerzi Pensilvanije, nato pa na MIT. Po diplomi mu je izbruh druge svetovne vojne prepre\xc4\x8dil vrnitev na kitajsko, zato se je zaposlil na Podiplomski \xc5\xa1oli designa Harvard.\n_START_SECTION_\nDelo\n_START_PARAGRAPH_\nPei je deset let delal za newyor\xc5\xa1kega nepremi\xc4\x8dninskega mogula Williama Zeckendorfa, nato pa je ustanovil svoje projektantsko podjetje, danes znano kot Pei Cobb Freed & Partners. L'Enfant Plaza Hotel v Washingtonu in Greenova stavba v kampusu MIT sta bila med zgodnej\xc5\xa1imi projekti pod njegovim vodstvom. Prepoznavnost je dosegel s projektiranjem stavbe Nacionalnega centra za atmosferske raziskave v Koloradu, kar je pripomoglo k temu, da je bil izbran za glavnega arhitekta predsedni\xc5\xa1ke knji\xc5\xbenice Johna F. Kennedyja v Massachusettsu. Po tistem je projektiral mestno hi\xc5\xa1o v Dallasu in vzhodno stavbo Nacionalne galerije umetnosti (Washington)._NEWLINE_Na Kitajsko se je prvi\xc4\x8d vrnil leta 1974 in dizajniral hotel v tradicionalnem slogu v parku na severozahodu Pekinga ter neboti\xc4\x8dnik za Banko Kitajske v Hong Kongu petnajst let kasneje. V zgodnjih 1980. letih je veliko pozornosti strokovne in lai\xc4\x8dne javnosti pritegnila njegova kontroverzna steklena piramida na vhodu v muzej Louvre v Parizu. V svet umetnosti se je vrnil s Simfoni\xc4\x8dnim centrom Mortona H. Meyersona v Dallasu, muzejem Miho na Japonskem in Muzejem islamske umetnosti v Katarju."